Foto’s: Klasse by TUT opgeskort weens betogings‘n Bus het op 9 September 2014 by TUT uitgebrand tydens studentebetogings oor NSFAS Foto aan Maroela Media verskaf Klasse by die Tswhane Universiteit van Tegnologie is Dinsdag opgeskort weens studentebetogings. “Groepe studente het vroegoggend op TUT se hoofkampus begin betoog,” het Willa de Ruyter, woordvoerder vir TUT, gesê. “Een van die busse is aan die brand gesteek.” Sy wou nie verdere besonderhede oor die bus verskaf nie. De Ruyter het aan Maroela Media bevestig die klasse is slegs vir Dinsdag opgeskort en dit is slegs by die Pretoria- en Ga-Rankuwa-kampus van toepassing. Sy het bevestig geen beserings is tot dusver aangemeld nie. De Ruyter het gesê die betoging hou verband met die studentefinansieringskema, NSFAS. Sy kon nie dadelik bewerings bevestig dat eerstejaarstudente se aansoeke afgekeur is nie. “Ek sal eers meer inligting moet bekom, aangesien daar ŉ verandering in die administrasie van NSFAS-finansiering plaasgevind het,” het sy gesê. De Ruyter het verduidelik universiteite en kolleges het aanvanklik self die fonds administreer, maar NSFAS het ná die verandering die administrasie gesentraliseer. TUT-studente het in Januarie en Mei vanjaar ook oor NSFAS betoog. TUT moes in Januarie klasse opskort en studente uit koshuise ontruim. Die universiteit het ook ŉ hofbevel bekom om betogings by sy kampusse te verhoed. Die Socialist Youth Movement en die Verteenwoordigende Studenteraad (VSR) het egter later ŉ interdik in die Pretoriase hooggeregshof bekom teen die onwettige uitsetting van studente.